KOMISSION SUOSITUS,

annettu 13 päivänä tammikuuta 1999,

metallirahojen, mitaleiden ja rahakkeiden keräilykappaleista (tiedoksiannettu numerolla SEK(1999) 24/2) (1999/63/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 155 artiklan,

sekä katsoo, että

(1) eurosta tulee rahaliittoon osallistuvien jäsenvaltioiden valuutta 1 päivästä tammikuuta 1999; 1 päivästä tammikuuta 1999 31 päivään joulukuuta 2001 kestävänä siirtymäkautena euro on olemassa vain tilirahana; eurosetelit ja -metallirahat lasketaan liikkeeseen 1 päivästä tammikuuta 2002; euron seteleitä ja metallirahoja käytetään niiden vuonna 2002 tapahtuvasta käyttöönotosta lähtien koko euroalueella,

(2) euroon siirtymisen helpottamiseksi on tarpeen välttää sekaannuksen aiheuttamista kansalaisten keskuudessa; kolmen vuoden siirtymäkauden aikana ihmiset eivät tunne uusia euron metallirahoja ja seteleitä, ja siksi heidän harhauttamisensa ja pettämisensä voi olla tavallista helpompaa; euroa on suojattava yhtä hyvin kaikissa jäsenvaltioissa,

(3) sekaannusten vaaran vähentämiseksi siirtymäkauden aikana on suotavaa kieltää Euroopan unionin alueella kaikki eurokeräilyrahat tai mitalit tai rahakkeet, joissa on sana "euro" tai "eurosentti" tai joiden kuva on samankaltainen kuin eurometallirahan yhteisellä sivulla oleva,

(4) edellä mainitun kiellon toteuttamiseksi jäsenvaltioiden ei pidä siirtymäkauden aikana laskea liikkeeseen euromääräisiä keräilyrahoja eikä jäsenvaltioiden virallisten rahapajojen eikä yksityisten liikkeeseenlaskijoiden pidä laskea liikkeeseen myyntiä eikä muita kaupallisia tarkoituksia varten edellä kuvatun kaltaisia mitaleja eikä rahakkeita; jotta vältettäisiin se, että kolmansien valtioiden liikkeeseen laskemia, edellä kuvatun kaltaisia mitaleja tai rahakkeita olisi liikkeessä yhteisön alueella, kiellon ei tule koskea vain liikkeeseenlaskemista vaan myös kyseisten keräilyrahojen, mitalien ja rahakkeiden myyntiä, tuotantoa, varastointia, maahantuontia ja jakelua myyntiin tai muihin kaupallisiin tarkoituksiin,

(5) keräilytarkoituksiin valmistettujen eurometallirahojen kieltoa siirtymävaiheen aikana on tukenut 23 päivänä marraskuuta kokoontunut Ecofin-neuvosto; joissakin jäsenvaltioissa on olemassa tai aiotaan antaa tämän suosituksen suuntaista lainsäädäntöä mitaleista ja rahakkeista,

(6) on toivottavaa, että kolmannet maat tukevat Euroopan unionia sen pyrkiessä suojaamaan kansalaisiaan sekaannuksilta ja petoksilta, ja että ne siksi välttävät keräilykäyttöön tarkoitettujen edellä kuvatun kaltaisten metallirahojen, mitalien ja rahakkeiden liikkeeseenlaskemista siirtymäkauden aikana;

ANTAA SEURAAVAN SUOSITUKSEN:

1 artikla

Määritelmät

Tässä suosituksessa esiintyvät käsitteet määritellään seuraavasti:

a) "keräilymetallirahoilla" tarkoitetaan muisto- ja juhlarahoja, jotka ovat laillisia maksuvälineitä, mutta joita ei ole tuotettu liikkeeseenlaskua varten;

b) "mitaleilla ja rahakkeilla" tarkoitetaan pyöreitä metalliesineitä, jotka näyttävät metallirahoilta, mutta jotka eivät ole laillisia maksuvälineitä (eli joita ei ole laskettu liikkeeseen kansallisen tai ulkomaisen säädöksen nojalla);

c) "euro" on euroalueeseen osallistuvien jäsenvaltioiden laillinen valuutta, joka on määritelty euron käyttöönotosta annetun neuvoston asetuksen (EY) N:o 974/98 2 artiklassa;

d) "siirtymäkausi" on ajanjakso, joka alkaa 1 päivänä tammikuuta 1999 ja päättyy 31 päivänä joulukuuta 2001.

2 artikla

Suositeltavat käytännöt

Siirtymäkautena sovelletaan seuraavia suositeltavia käytäntöjä:

1. Jäsenvaltioiden ei tule laskea liikkeeseen euromääräisiä keräilymetallirahoja. Tämä rajoitus koskee samoin keräilymetallirahoja, joilla on sekä euroina että kansallisena valuuttana ilmoitettu arvo.

2. Sellaisten keräilyrahojen, mitalien ja rahakkeiden myyntiä ja tuotantoa, liikkeeseenlaskua, varastointia, maahantuontia ja jakelua myyntiä tai muita kaupallisia tarkoituksia varten, joissa on sana "euro" tai "eurosentti" tai joiden kuva on samanlainen kuin eurometallirahan yhteisellä sivulla esiintyvä tai jonka lyömisestä näihin metallirahoihin tulevaisuudessa on jo virallisesti päätetty, ei saa harjoittaa.

3 artikla

Jäsenvaltioiden täytäntöönpanotoimet

Jäsenvaltioiden on mahdollisimman pian ryhdyttävä kaikkiin tarpeellisina pidettäviin toimiin, kuten kansallisen lisälainsäädännön antamiseen, varmistaakseen suositeltujen käytäntöjen toteuttamisen siirtymäkauden aikana.

4 artikla

Kenelle suositus on osoitettu

Tämä suositus on osoitettu jäsenvaltioille ja kaikille talouden toimijoille, jotka voivat laskea liikkeeseen, tuottaa, jaella, tuoda maahan tai myydä mitaleja ja rahakkeita.

Annettu Brysselissä 13 päivänä tammikuuta 1999.

Komission puolesta

Yves-Thibault DE SILGUY

Komission jäsen